TKS บวกกว่า 5% นิวไฮตั้งแต่เข้าตลาด โบรกฯเชียร์ซื้อ ชี้ H2/60 ผลประกอบการฟื้นตัว
TKS บวกกว่า 5% นิวไฮตั้งแต่เข้าตลาด โบรกฯเชียร์ซื้อ ชี้ H2/60 ผลประกอบการฟื้นตัว ล่าสุด ณ เวลา 11.39 น. อยู่ที่ระดับ 14.50 บาท บวก 0.70 บาท หรือ 5.07% สูงสุด 14.70 บาท ต่ำสุด 14.00 บาท ด้วยมูลค่าซื้อขาย 200.25 ล้านบาท
18 ก.ย. 2560

ผู้สื่อข่าวรายงานว่าราคาหุ้นบริษัท ที.เค.เอส. เทคโนโลยี จำกัด (มหาชน) หรือ TKS ล่าสุด ณ เวลา 11.39 น. อยู่ที่ระดับ 14.50 บาท บวก 0.70 บาท หรือ 5.07% สูงสุด 14.70 บาท ต่ำสุด 14.00 บาท ด้วยมูลค่าซื้อขาย 200.25 ล้านบาท ขณะที่ดัชนีตลาดหุ้นไทยโดยรวมบวก 0.58% ขณะที่ราคาหุ้น TKS ปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์ฯ เมื่อวันที่ 18 พ.ย. 2546

นายสมคิด เวคินวัฒนเศรษฐ์ กรรมการผู้จัดการ TKS เปิดเผยว่า กำไรสุทธิปีนี้มีโอกาสทำสถิติสูงสุดใหม่ เนื่องจากผลประกอบการในช่วงครึ่งปีหลังเข้าสู่ช่วงไฮซีซั่น เหตุความต้องการงานพิมพ์และงานอื่นๆขยายตัวเพิ่มขึ้น โดยล่าสุดบริษัทฯ ได้รับงานจากโมเดิร์นเทรดรายใหญ่ 2 รายที่มอบหมายให้ TKS เป็นผู้จัดพิมพ์แสตมป์จำนวนหลานล้านดวงรองรับแคมเปญกระตุ้นตลาด ซึ่งปัจจุบันบริษัทฯตุนงานในมือ (Backlog) แล้ว 400 ล้านบาท ซึ่งจะสามารถรับรู้เป็นรายได้ทั้งหมดในช่วงครึ่งปีหลัง
ขณะเดียวกันบริษัทมุ่งเน้นการขยายธุรกิจในกลุ่มประเทศ CLMV ทั้งกัมพูชา ลาว และเมียนมา เพื่อรับงาน Printing and Solution ทั้งในส่วนของภาครัฐ รัฐวิสาหกิจและเอกชน ซึ่งมองการเติบโตของกลุ่มประเทศดังกล่าวยังมีแนวโน้มที่ดีอยู่แม้การแข่งขันจะสูงก็ตาม โดยปัจจุบันบริษัทยื่นประมูลงานในกลุ่มดังกล่าว มูลค่ากว่า 100 ล้านบาท ซึ่งจะรู้ผลในช่วงไตรมาส 4/60 โดยได้รับงานก็คาดสัดส่วนรายได้จากต่างประเทศจะขยับขึ้นเป็น 10% จากปัจจุบันอยู่ที่ 4-5%
นอกจากนี้ บริษัทยังมีส่วนแบ่งกำไรจาก บริษัท ซินเน็ค (ประเทศไทย) จำกัด (มหาชน) หรือ SYNEX ที่ถือหุ้นในสัดส่วน 38.51% เข้ามาเพิ่มเติม ซึ่งในปีนี้เป็นการฟื้นตัวของอุตสาหกรรม IT ที่ส่งผลให้ SYNEX เติบโตได้ค่อนข้างมาก โดยคาดว่าอัตรากำไรสุทธิเฉลี่ยทั้งปีของ TKS จะอยู่ในทิศทางเดียวกันกับครึ่งปีแรกที่ 24.76% สูงกว่าปีก่อนที่ 19.87%
นายสมคิด เปิดเผยเพิ่มเติมว่า ด้วยการเติบโตของธุรกิจ Packaging ที่มีอย่างต่อเนื่อง บริษัทจึงสามารถใช้กำลังการผลิตได้สูงถึง 70-80% ดังนั้น บริษัทจึงเตรียมขยายกำลังการผลิตเพิ่มขึ้นอีกเท่าตัว คาดว่าจะได้ข้อสรุปและก่อสร้างในช่วงต้นปี 61 เบื้องต้นคาดว่าจะใช้งบลงทุนราว 200 ล้านบาท
ด้าน บล.เมย์แบงก์กิมเอ็ง (ประเทศไทย) ระบุในบทวิเคราะห์ แนะนำ “ซื้อ” TKS 17.00 บาท แนวโน้มผลประกอบการในช่วงครึ่งปีหลังจะกลับมาฟื้นตัวขึ้น จากธุรกิจหลักที่เริ่มเข้าสู่ช่วงเก็บเกี่ยวรายได้ตั้งแต่ครึ่งปีหลัง หลังเข้าสู่ช่วง High Season
โดยมีการรับงานแสตมป์เซเว่น จาก CPALL, งานที่ลาวเลื่อนมา และรับงานจาก SYNEX ตามการเปิดตัวสินค้าใหม่ ๆ อีกมากในช่วงครึ่งปีหลัง และยังมีงานอื่น ๆ ที่จะเข้ามาอย่างต่อเนื่องด้วย นอกจากนี้ ให้น้ำหนักในบริษัทร่วมมากขึ้น ทั้งใน SYNEX และ TBSP ที่เติบโตดี อย่าง SYNEX คาดกำไรปี 60 โตแรง จากกระแส lnternet of Things และการก้าวขึ้นมาของ Huawei
 